અમદાવાદ– ગુજરાત વિધાનસભાની ચૂંટણી અગાઉ પ્રદેશ કોંગ્રેસ દ્વારા ગમે તેમ કરીને જીત મેળવવી છે, તેવા સંકલ્પ સાથે ભાજપ સરકાર સામે આંદોલન કરનાર હાર્દિક પટેલ, અલ્પેશ ઠાકોર અને જિગ્નેશ મેવાણીને વિધાનસભાની ટિકિટ આપવાની ઓફર કરી છે, તેઓ કોંગ્રેસમાં જોડાઈ જાય અને તેમના આંદોલનને કોંગ્રેસ વાચા આપશે, તેવું વચન આપ્યું હતું. પ્રદેશ પ્રમુખ ભરતસિંહ સોલંકીએ જણાવ્યું હતું કે, ભાજપ સરકારની પ્રજાવિરોધી નિતીઓથી હેરાન-પરેશાન નાગરિકોની લાગણીને વાચા આપવા હાર્દિક પટેલ, અલ્પેશ ઠાકોર અને જિગ્નેશ મેવાણીને લોક આંદોલનો શરૂ કર્યા હતા. પ્રજાને આ નેતાઓ પાસે પણ અપેક્ષાઓ હોવાથી ભાજપના કુઃશાસનને ગુજરાતમાંથી નાબૂદ કરવા, આ ત્રણે નેતાઓને સાથે રાખીને અને સમાન વિચારધારાવાળી રાજકીય પાર્ટીને પણ ગુજરાતનું નવસર્જન કરવા માટે આગળ વધવાનો નિર્ણય કોંગ્રેસ પક્ષે કર્યો છે. ‘પાસ’ ના કન્વીનરો અને હાર્દિક પટેલની આગેવાની એક આંદોલન ચલાવી રહ્યાં છે. તેઓએ પોતાના સમાજની માંગણી અને લાગણી સાથે કોંગ્રેસ પક્ષને આવેદન પત્ર આપ્યું છે. જેઓની માંગણી-લાગણીને કોંગ્રેસ પક્ષ અનુમોદન આપ્યું છે. સાથો સાથ હાર્દિક પટેલ અને ‘પાસ’ ના કન્વીનરો કોંગ્રેસ પક્ષને સમર્થન આપે, આશીર્વાદ આપે, સહયોગ આપે. તેમજ હાર્દિક પટેલને ચૂંટણી લડવી હોય તો પણ કોંગ્રેસ પક્ષ તરફથી તેમને આમંત્રણ છે.